ไทยพาณิชย์มองดัชนี1200ออกกองทุนลุยหุ้น
บลจ.ไทยพาณิชย์ เดินหน้าขายกองทริกเกอร์ฟันด์ 2 บุกตลาดหุ้นไทย 15-21 มี.ค.นี้ มั่นใจหุ้นไทย 1,200 จุดปีนี้
14 มี.ค. 2554

บลจ.ไทยพาณิชย์ เดินหน้าขายกองทริกเกอร์ฟันด์ 2 บุกตลาดหุ้นไทย 15-21 มี.ค.นี้ มั่นใจหุ้นไทย 1,200 จุดปีนี้
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน ไทยพาณิชย์ จำกัด เปิดเผยว่า บริษัทฯ เตรียมเปิดขายกองทุนเปิดไทยพาณิชย์ ทริกเกอร์ 10% ฟันด์ 2”อายุประมาณ 1 ปี โดยจะเน้นลงทุนในหุ้นไทยที่มีปัจจัยพื้นฐานดีและมีศักยภาพในการเติบโต ผสมกับตราสารหนี้หรือเงินฝาก หรือ SET50 Index Futures ด้วยมูลค่าโครงการ 1,000 ล้านบาท โดยจะเปิดขายระหว่างวันที่ 15-21 มีนาคม  2554 ด้วยเงินลงทุนขั้นต่ำ 10,000 บาท
กองทุนมีจุดเด่นที่กำหนดเป้าหมายผลตอบแทนไว้ที่ 10%  และสามารถปิดกองทุนได้ก่อนกำหนดภายใน 1 ปี หากมูลค่าหน่วยลงทุนเท่ากับหรือมากกว่า 11.20 บาท/หน่วยเป็นเวลา 3 วันทำการติดต่อกัน  โดยผู้จัดการกองทุนจะคอยจับจังหวะการลงทุนเพื่อให้ได้ผลตอบแทนตามเป้าหมาย นอกจากนี้ยังมีปรับน้ำหนักการลงทุนและเงินสดให้สอดคล้องกับสภาวะการลงทุนในแต่ละขณะ และอาจใช้ SET50 Index Futures เพื่อลดความเสี่ยงจากภาวะตลาดขาลง
สำหรับกลยุทธ์การบริหารกองทุนนั้นจะเน้นการบริหารเชิงรุก โดยจัดสรรน้ำหนักการลงทุนและการคัดสรรหุ้น เพื่อลงทุนในหุ้นพื้นฐานดีมีการเติบโตสูง และได้รับประโยชน์จากการฟื้นตัวของเศรษฐกิจโลก และการบริโภคภายในประเทศ อาทิ กลุ่มธนาคารพาณิชย์ กลุ่มพลังงาน และกลุ่มอาหาร เป็นต้น
ตลาดหุ้นไทยคาดว่าจะสามารถปรับตัวสูงขึ้นแตะระดับ 1,200 จุด ได้ภายในปี 2554 โดยเศรษฐกิจไทยยังคงมีแนวโน้มเติบโตในเกณฑ์ที่ดี ทั้งด้านการบริโภค การส่งออก การลงทุนภาคเอกชน และการใช้จ่ายภาครัฐ นอกจากนี้ผลประกอบการของบริษัทจดทะเบียนไทยคาดว่าจะเติบโตได้ในระดับ 15-20% จะเป็นปัจจัยสนับสนุนตลาดหุ้นไทยตลอดปี 2554 อย่างไรก็ดีปัจจัยเสี่ยงด้านเงินเฟ้ออาจสร้างความกังวลให้ตลาดหุ้นอยู่บ้างแต่คาดว่าจะยังอยู่ในระดับที่สามารถควบคุมได้ 
นอกจากนี้ในช่วงเดียวกันยังได้เสนอขายกองทุนตราสารหนี้ระยะสั้นที่เป็นการผสมเงินฝากธนาคารต่างประเทศกับตราสารหนี้ในประเทศเพิ่มอีกจำนวน 2 กองทุน  ขนาดมูลค่ากองทุนละ 5,000 ล้านบาท ได้แก่ กองทุนเปิดไทยพาณิชย์ตราสารหนี้ 6M11 (SCBFI6M11 ) อายุ 6 เดือน คาดผลตอบแทนประมาณ 2.75% ต่อปี มีนโยบายการลงทุนในเงินฝากธนาคาร HSBC หรือธนาคาร National Bank of Abu Dhabi ในสาธารณรัฐอาหรับเอมิเรสต์ (UAE)โดยมีอันดับความน่าเชื่อถือจากฟิทช์เรทติ้งส์ อยู่ที่ F1+ มีสัดส่วนการลงทุน 20% เงินฝากธนาคาร Union National Bank ในสาธารณรัฐอาหรับเอมิเรสต์ อันดับความน่าเชื่อถืออยู่ ที่ F1 สัดส่วน 25% หุ้นกู้ระยะสั้นธนาคารทหารไทย และ ธนาคารสแตนดาร์ดชาร์เตอร์ด (ไทย) อันดับความน่าเชื่อถืออยู่ที่ F1/ F1+ สัดส่วน 50% ที่เหลือเป็นพันธบัตรรัฐบาลไทย 5% พร้อมปิดความเสี่ยงจากอัตราแลกเปลี่ยนเรียบร้อยแล้ว 
กองทุนเปิดไทยพาณิชย์ตราสารหนี้ 3M 6 (SCBFI3M6) อายุ 3 เดือน คาดผลตอบแทนประมาณ 2.50% ต่อปี โดยลงทุนในเงินฝากธนาคารออมสิน 20% หุ้นกู้ระยะสั้นและเงินฝากธนาคารต่างประเทศ ซึ่งได้รับการจัดอันดับเครดิตจากฟิทช์ เรทติ้งส์ อยู่ที่ F1/F1+ ในสัดส่วน 25% เท่ากัน คือ หุ้นกู้ระยะสั้นของธนาคารสแตนดาร์ดชาร์เตอร์ด (ไทย)  และธนาคารทหารไทย และเงินฝาก ธนาคาร Union National Bank ในสาธารณรัฐอาหรับเอมิเรสต์  ส่วนที่เหลือลงทุนในพันธบัตรรัฐบาลไทย 5%